Príkaz ministra č. 5/2018,
 ktorým sa mení príkaz ministra č. 51/2015, ktorým sa zriaďuje Monitorovací výbor zameraný na boj proti manipulácii športových súťaží Slovenskej republiky

Gestorský útvar: sekcia štátnej starostlivosti o šport, tel.: 02/59 374 765

č. 2018/2568:1-30AA

Ministerka školstva, vedy, výskumu a športu Slovenskej republiky podľa článku 10 ods. 2 písm. c) a článku 11 ods. 2 písm. f) prvého bodu Organizačného poriadku Ministerstva školstva, vedy, výskumu a športu Slovenskej republiky vydáva tento príkaz:

Čl. 1	

Príkaz ministra č. 51/2015, ktorým sa zriaďuje Monitorovací výbor zameraný na boj proti manipulácii športových súťaží Slovenskej republiky sa mení takto:

Príloha č. 1 znie:
„Príloha k príkazu ministra č. 51/2015

Štatút
Monitorovacieho výboru zameraného na boj proti manipulácii športových súťaží Slovenskej republiky

Článok 1
Úvodné ustanovenie

Štatút Monitorovacieho výboru zameraného na boj proti manipulácii športových súťaží   (ďalej len „štatút“) upravuje pôsobnosť, zloženie a činnosť Monitorovacieho výboru zameraného na boj proti manipulácií športových súťaží Slovenskej republiky (ďalej len „výbor“).

Článok 2
Pôsobnosť výboru

(1)	Výbor je poradný, iniciatívny a odborný orgán ministra školstva vedy, výskumu a športu Slovenskej republiky (ďalej len „minister“) pre oblasť boja proti manipulácii športových súťaží.

(2)	Cieľom činnosti výboru je výmena informácií medzi športovými organizáciami, ministerstvom, Ministerstvom financií Slovenskej republiky, orgánmi činnými v trestnom konaní, Generálnou prokuratúrou Slovenskej republiky a zástupcami prevádzkovateľov stávkových hier na území Slovenskej republiky v oblasti boja proti manipulácii športových súťaží pre ochranu integrity športu a športovej etiky v súlade s princípom autonómie športu.

(3)	Výbor najmä
a)	zabezpečuje spoluprácu všetkých zložiek, ktoré sa podieľajú na zabezpečení úloh spojených s bojom proti manipulácii športových súťaží,
b)	zabezpečuje implementáciu Dohovoru Rady Európy o boji proti manipulácii športových súťaží (CETS 215),
c)	monitoruje dodržiavanie príslušných ustanovení právnych predpisov v oblasti boja proti manipulácii športových súťaží, 
d)	prejednáva podnety športových organizácií v oblasti boja proti manipulácií športových súťaží.

(4)	Výbor v rozsahu svojej činnosti spolupracuje s orgánmi a inštitúciami s pôsobnosťou  v oblasti plnenia jeho úloh a na tento účel je prostredníctvom svojho predsedu oprávnený žiadať podkladové materiály, informácie a stanoviská.

Článok 3
Zloženie výboru

(1)	Výbor pozostáva z predsedu výboru, podpredsedu výboru a ďalších členov výboru. Členov výboru vymenúva a odvoláva minister. 

(2)	Predsedom výboru je generálny riaditeľ sekcie štátnej starostlivosti o šport Ministerstva školstva, vedy, výskumu a športu Slovenskej republiky (ďalej len „ministerstvo“).

(3)	Podpredsedom výboru je zamestnanec sekcie štátnej starostlivosti o šport ministerstva určený predsedom výboru.

(4)	Výbor má tajomníka, ktorým je zamestnanec Ministerstva školstva, vedy, výskumu a športu Slovenskej republiky určený ministrom. Tajomník výboru nie je členom výboru.

(5)	Za ďalšieho člena výboru možno vymenovať fyzickú osobu, ktorá
a)	je zamestnancom Ministerstva financií Slovenskej republiky,
b)	je zamestnancom Ministerstva vnútra Slovenskej republiky,
c)	je zamestnancom Ministerstva spravodlivosti Slovenskej republiky,
d)	je zamestnancom Generálnej prokuratúry Slovenskej republiky,
e)	má príslušnosť k národnému športovému zväzu,
f)	pôsobí v oblasti športu,
g)	pôsobí v oblasti hazardných hier alebo
h)	pôsobí v oblasti práva.

(6)	Členstvo vo výbore je čestnou funkciou bez nároku na odmenu, dobrovoľné a nezastupiteľné.

(7)	Členstvo vo výbore zaniká
a)	doručením písomného oznámenia o odvolaní, ak v oznámení nie je uvedený neskorší dátum, a to aj bez udania dôvodu,
b)	doručením písomného oznámenia predsedovi výboru o vzdaní sa členstva vo výbore, ak v oznámení nie je uvedený neskorší dátum,
c)	smrťou člena výboru alebo vyhlásením člena výboru za mŕtveho,
d)	skončením výkonu funkcie generálneho riaditeľa sekcie štátnej starostlivosti o šport, ak ide o predsedu výboru,
e)	skončením výkonu štátnej služby v sekcii štátnej starostlivosti o šport, ak ide o podpredsedu výboru.

(8)	Minister odvolá člena výboru
a)	ak sa člen výboru nezúčastní na troch po sebe nasledujúcich zasadnutiach výboru,
b)	na návrh organizácie, ktorá navrhla vymenovanie člena výboru.

Článok 4
Práva a povinnosti členov výboru a tajomníka výboru

(1)	Predseda výboru
a)	zastupuje výbor navonok,
b)	riadi činnosť výboru,
c)	zvoláva a vedie zasadnutia výboru a určuje jeho program,
d)	schvaľuje zápisnicu zo zasadnutia výboru,
e)	rozhoduje o vykonaní hlasovania elektronickou formou,
f)	schvaľuje záznam po hlasovaní elektronickou formou.

(2)	Podpredseda výboru zastupuje predsedu výboru počas jeho neprítomnosti v rozsahu jeho práv a povinností alebo v rozsahu, ktorým ho predseda výboru poverí.

(3)	Členovia výboru 
a)	zúčastňujú sa zasadnutia a hlasovania výboru,
b)	vyjadrujú sa k materiálom predkladaným na zasadnutie výboru,
c)	predkladajú návrhy na činnosť výboru,
d)	podávajú pripomienky k činnosti výboru,
e)	plnia úlohy vyplývajúce z činnosti výboru.

(4)	Tajomník výboru
a)	zodpovedá za administratívne a organizačné zabezpečenie činnosti výboru,
b)	zúčastňuje sa zasadnutí výboru bez hlasovacieho práva,
c)	distribuuje program a prerokúvané materiály členom výboru,
d)	vyhotovuje návrh zápisnice zo zasadnutia výboru,
e)	doručuje členom výboru schválenú zápisnicu.

Článok 5
Zásady zasadania a rozhodovania výboru

(1)	Zasadnutia výboru sa konajú spravidla raz za šesť mesiacov. V odôvodnenom prípade môže predseda výboru zvolať aj mimoriadne zasadnutie. Predseda výboru zvolá mimoriadne zasadnutie výboru vždy na základe žiadosti nadpolovičnej väčšiny členov výboru.

(2)	Pozvánku, program zasadnutia a návrhy prerokúvaných materiálov výboru zasiela tajomník výboru členom výboru najmenej sedem pracovných dní pred zasadnutím výboru. Člen výboru je povinný potvrdiť svoju účasť na zasadnutí výboru najneskôr deň pred jeho zasadnutím; ak sa nemôže zúčastniť zasadnutia výboru, je povinný túto skutočnosť oznámiť v dostatočnom časovom predstihu tajomníkovi výboru. 

(3)	Výbor rokuje na základe zaslaného programu. O návrhu na zmenu programu zasadnutia výboru rozhoduje predsedajúci na začiatku zasadnutia výboru.

(4)	Výbor je uznášaniaschopný, ak je prítomná nadpolovičná väčšina jeho členov. Ak výbor nie je uznášaniaschopný do 30 minút po oznámenom začiatku zasadnutia výboru, predsedajúci zasadnutie výboru ukončí a predseda výboru zvolá ďalšie zasadnutie výboru do siedmich dní.

(5)	Výbor prijíma svoje závery formou uznesenia, ktoré majú odporúčací charakter. Uznesenie je prijaté, ak zaň hlasovala nadpolovičná väčšina prítomných členov výboru. Pri rovnosti hlasov rozhoduje hlas predsedu výboru, počas jeho neprítomnosti hlas podpredsedu výboru.

(6)	Zo zasadnutia výboru vyhotovuje tajomník výboru zápisnicu, ktorej súčasťou sú uznesenia.  Zápisnica obsahuje najmä dátum, čas a miesto zasadnutia výboru, program zasadnutia, výsledky hlasovania členov výboru a prijaté uznesenia; prílohou zápisnice je prezenčná listina. Zápisnicu overuje overovateľ, ktorého si výbor zvolí na začiatku každého zasadnutia spomedzi svojich členov. 

(7)	V odôvodnených prípadoch je možné na základe rozhodnutia predsedu výboru hlasovať  elektronickou formou.

(8)	Pri hlasovaní elektronickou formou tajomník výboru zašle v elektronickej forme členom výboru materiál a návrh uznesenia. Členovia výboru svoje vyjadrenia zasielajú na adresu elektronickej pošty určenú tajomníkom výboru v lehote určenej predsedom výboru, ktorá je najmenej tri pracovné dni. Nevyjadrenie sa člena výboru v určenej lehote sa považuje za nesúhlas. Uznesenie je prijaté, ak nadpolovičná väčšina všetkých členov výboru vyjadrila s jeho návrhom súhlas.

(9)	Po ukončení hlasovania elektronickou formou tajomník výboru vyhodnotí výsledky hlasovania a o hlasovaní vypracuje záznam, ktorý schvaľuje svojím podpisom predseda výboru. Záznam o výsledkoch hlasovania elektronickou formou spolu s uznesením výboru doručí tajomník výboru členom výboru najneskôr do 10 pracovných dní odo dňa ukončenia hlasovania.

(10)	Na zasadnutí výboru sa so súhlasom predsedajúceho zúčastňujú podľa potreby aj prizvaní odborníci, ktorí nedisponujú hlasovacím právom.

(11)	Výbor si môže zriadiť na účely plnenia konkrétnych úloh stále pracovné skupiny alebo dočasné pracovné skupiny. Predsedov pracovných skupín a ďalších členov pracovných skupín vymenúva a odvoláva predseda výboru.

Článok 6
Finančné zabezpečenie

Činnosť výboru po finančnej, materiálnej a technickej stránke zabezpečuje ministerstvo.

Článok 7
Záverečné ustanovenie

Zmeny tohto štatútu sa vykonávajú formou príkazu ministra.“.

Čl. 2	
Prechodné ustanovenie

Členstvo vo výbore, ktoré vzniklo pred 15. februárom 2018, zostáva zachované.

Čl. 3	
Účinnosť

Tento príkaz nadobúda účinnosť 15. februára 2018.

ministerka

Obsah

Príkaz ministra č. 5/2018,  ktorým sa mení príkaz ministra č. 51/2015, ktorým sa zriaďuje Monitorovací výbor zameraný na boj proti manipulácii športových súťaží Slovenskej republiky
Čl. 1
Čl. 2	Prechodné ustanovenie
Čl. 3	Účinnosť
Obsah